食蟹
作者：李綱
朝代：宋

paragraphs: 秋風蕭蕭蘆葦蒼，野岸郭索紛成行。
持矛被甲正雄健，意氣正欲行無旁。
朝魁執穗似有禮，擁劍敵虎何其强。
野人篝火夜採撥，束縛赴鼎如驅羊。
樽前風味若無敵，芼以橙橘尤芬芳。
流膏斫雪快一飽，咀嚼海錯皆尋常。
丹楓夜落吳天霜，䆉稏欲熟千畦黄。
梁谿白蟹正可釣，雛雞濁酒肥且香。
先生歸去營口腹，老饕未許他人當。
家山漸近意漸適，思歸豈獨鱸魚鄉。